khistorydata/jeongjo-sjw-relations huggingface dataset:
정조 13년
林濟遠以刑曹言啓曰咸鏡道徒流案中諸罪人刑放移配一依判付擧行事命下矣依傳敎永興鞠廷麟高原吳興祚定平金處弘永興姜德萬德源金春起安邊金爾鼎三水金漢升德源金守甲永興元好恭吉州朴好中慶源鄭尙郁端川姜弼周德源朴今石高原安義允永興崔貴才洪原玄完得文川梁晟甲山田奉宅富寧鄭辰太利城趙鳳元竝放趙鳳元同配樂安郡四丹放送定平李士珍洪原林有藩永興朴處儉安邊黃一哲三水崔昌祚鏡城鄭時乭北靑婢士今高原邊得賢文川奴四時三水金益彬永興李春三安邊李夢日明川金正采洪原吳性直等刑放事分付而性直之同罪咸從府崔昌彦亦爲放送德源申作蘭金北靑金成土端川白貴三利城李廷燮永興權㸇等嚴刑準三次放送文川李大秀吉州李常俊永興劉遇良等刑推一次放送洪原金宗麗德源朴啓得文川宋仁斗端川崔天用三水韓德奉文川金萬京三水奴山白高原金聲赫永興金振河等令道伯嚴刑準三次明川李邦喆令道伯嚴刑一次竝放送吉州鄭閏煥刑推一次後令道臣押送卽其地方保授更勿投足京城北靑黃道揆嚴刑一次押送本鄕使之永丁官奴定平柴敬春移屬桃源驛穩城健一碧潼郡範升渭原郡鏡城趙國成朔州府竝關西極邊移配安邊文昌燁雲山郡文川崔仁煥泰川縣竝移配關西明川申榮祖平海郡鄭大仁蔚珍縣利城韓道興寧越府竝關東移配端川車福希豐川府朴黃連文化縣安邊金昌鍊松禾縣高原任希祖殷栗縣定平任德祚甕津府竝移配海西利城盧日禧新寧縣定平金光五盈德縣文川金乭金淸道郡定平僧和連榮川郡竝移配嶺南茂山申載權羅州牧慶興尹昌海光陽縣洪原李言昌長城府德源朴秀禎靈光郡竝移配湖南利城鄭致景韓山郡安邊安昌百結城縣定平姜文翊庇仁縣竝移配湖西定平奴介發陽城縣永興吳克亨富平府北靑朴貴太朔寧郡安邊朴瑞源竹山府甲山成經漢麻田郡洪原崔興得砥平縣文川權仁得楊根郡北靑李以連積城縣利城劉漢日驪州牧竝移配畿邑會寧李德海慶尙道巨濟府洪原金履玉機張縣會寧洪烈曾泗川縣穩城朴正漢平安道昌城府竝移配他道而今方星火發關分付於咸鏡道臣移配之類使之卽速押送樂安郡四丹咸從府崔昌彦亦爲分付於全羅平安道臣放送之意敢啓傳曰知道不必一時發配次次發送之意申飭道伯可也
정조 13년
李秉鼎以刑曹言啓曰依下敎內農圃所屬書員李潝文益命李壽興朴厚根林貴盛文福麟庫直李世輝朴東柱雨裝直朴厚得等捉來竝着枷嚴囚使令方一金居在延曙地姑未捉來待捉來一體嚴囚之意敢啓傳曰知道
정조 13년
林濟遠以義禁府言啓曰罪人朴鳳興以湖南更定配所事命下矣朴鳳興全羅道興陽縣更定配所而仍前罪目令該道別定將吏自富寧府執捉次次替付于配所何如傳曰允
정조 13년
左議政李性源箚曰伏以臣以嶺船致敗事請拿三邑守令蒙允而鎭海則有先罷出代之命矣前縣監李栢然來見臣於闕中以爲裝穀發船皆其在官時事初非新倅所知云事實如此則時縣監無可罪之端矣雖已差代無罪之時倅宜蒙分揀自首之前倅合施拿勘伏乞亟賜裁處焉云云答曰省箚具悉卿懇箚請依施仍傳曰此批答遣史官傳諭
정조 13년
副應敎成德雨疏曰伏以禮展陵寢聖孝克伸躬享苾芬法駕穩旋臣民慶幸曷有其極仍伏念臣素患目疾換節必添日前郊班觸風轉劇歸伏床笫達宵叫苦玉署除旨又下此際而無路蠢動尙闕趨肅有臣如此生不如死噫講筵文字之任實非賤疾所可强承竊想聖明亦已俯燭而屢辱恩除輒犯違傲上以煩濫授之恩下以速慢命之辜以公以私關係非細臣何敢以煩瀆爲懼不思所以申暴也哉玆又略控短章仰干宸嚴伏乞聖慈俯垂矜恕亟削臣職且治臣罪以安私分以肅朝綱焉且伏念臣病廢多年塊蟄委巷凡於世事一切聾瞽曾不敢出一言論一事而第臣於日昨郊迎之際竊伏聞道路傳說交河儒生等以先正臣文敬公尹宣擧書院復額事露章蹕路竟阻天聽臣竊爲之歎惜也嗚呼先正臣父子道德行誼非臣末學所可贅論而列聖祖禮遇之盛我殿下繼述之美始終不替存沒靡間則惟此一院額之或撤或復何足損益於先正而臣所竊歎者向來兩臣復官之命實是聖上特達之恩德音渙降爵諡如舊則額院復宣自是次第件事伊時該曹固宜按例擧行一如前日而荏苒歲月因循至今不但士林之缺歎實爲朝家之欠典今其祠墓適在過蹕之路故數十章甫乃有封章之擧而道次倉卒竟未自達憫默彷徨抱牘而歸將使未泯之公議更致湮鬱特復之聖恩未盡宣揚臣於此安得不深有感而重自限乎伏願聖上特加諒察亟命該曹復宣額院以光聖德以副士望千萬幸甚云云答曰省疏具悉初無朝令此非上徹之事矣
정조 13년
右副承旨李祖承疏曰伏以臣於副應敎成德雨上疏入啓之擧有不勝瞿照然慙悚者凡章疏之到院也必待諸僚看審停當然後始乃捧入自是不易之規也今此德雨之疏入也則不然輪視之際獨不及於臣前承旨臣李亨元而忙遽入啓有若急書之投進未知其間有甚不得已之事而然耶臣竊莫曉其故也際見原疏下者則其疏所陳乃是尹宣擧父子書院復額之請也當初復官卽不過因大霈流決而士林之憤鬱愈久愈激則德雨復額之請已極駭痛諸僚之不經臣眼潛自登徹此又何擧措也其所爰歎不獨臣一身區區處義而已噫臣忝居一院旣不見重於僚員有此無前之事四百年流來之院例緣臣巽軟壞了無餘自顧愧忸無面可顯豈可以見職自居不思所以自引之道乎時値殿座未敢言私今始露章自列徑出禁扃尤不勝惶愧之至伏乞聖明亟削臣所帶之職仍治臣壇離之罪以安私分以肅朝綱千萬幸甚云云無批答有傳敎
정조 13년
己酉二月十九日卯時上詣春塘臺親臨別試射入侍時行都承旨趙尙鎭行左承旨李在學行右承旨金思穆左副承旨李亨元右副承旨李祖承同副承旨趙衍德假注書徐有聞記注官金鳳顯記事官李相璜檢校直提學徐有防檢校直閣鄭東浚待敎金祖淳以次侍立上具戎服乘輿出協陽門命書傳敎曰北營分所行副司直李聖圭行副護軍申應周行副司直申光履兵曹佐郞李益洙都摠經歷金得晦試官差下卽爲進去承旨同副進去由建陽門至春塘臺降輿陞座引儀唱試官以下入就位行四拜禮左議政李性源右議政蔡濟恭行副司直李文源徐有大行副司直李洪載行副護軍李章漢李喆運副司果韓用龜等入就位行拜禮訖性源等曰日氣陰寒早朝臨試聖體若何上曰一樣矣命書傳敎曰帳殿命官左議政爲之上曰右相進去分所亦爲擧行可也濟恭承命進去性源曰莫重帳殿親試訓鍊正不卽待令誠爲駭然拿問處之何如上曰依爲之出擧條思穆曰隨駕文宰應射擧案修整之時宗宰擧案混同書入大是不察當該兵曹堂上推考何如上曰依爲之出擧條上曰兵曹參判柳誼牌招出榻敎命書傳敎曰宗宰試官受點外無故者只有四人摠管見窠則爲五窠云前望單子入之待下批牌招察任其中一窠左副承旨李亨元除授一體牌招察任上曰副摠管李亨元令該曹口傳付軍職出榻敎上曰試所進去摠管許遞出榻敎上曰違牌摠管許遞前望單子入之待下批牌招察任出榻敎兵曹判書鄭好仁曰莫重殿座時執鼓官任自出外不卽待令極爲駭然當該執鼓官訓鍊正李栢然爲先汰去何如上曰已命拿處矣出擧條試射畢上曰前承旨李亨元李儒敬假承旨依例差下分所頒賞出榻敎好仁曰親臨頒賞何等莫重而軍器寺擧行萬萬駭然不能檢飭之首郞廳汰去何如上曰拿問處之可也出擧條頒賞訖上乘輿出靑陽門由建陽門入宣化門還內諸臣以次退出
정조 13년
己酉二月十九日未時上御重熙堂同副承旨入侍時同副承旨趙衍德假注書白慶楷記事官李相璜金祖淳以次進伏訖以右副承旨李祖承上疏上命書傳敎曰凡有章奏意見携貳則期於爛熳無痕固好否則各相引義抑或爲說而今日在院承宣事極爲不是時値詣閤似因滾擾之致而不見者惟兩承宣然則無論有心無心有關後弊當該承旨竝罷職在一院曰不見難免溺職從而默無一言到今張皇自引當該承旨遞差原疏還給前望單子入之待下批牌招察任點下中有罪名人竝敍用上曰兵曹參知前望單子入之待下批牌招察任出榻敎命書傳敎曰都承旨金憙閣銜兼帶仍任命退承史以次退出
정조 13년
都承旨未差左承旨未差右承旨未差左副承旨未差右副承旨未差同副承旨姜彝正坐直注書金孝建病一員未差假注書白慶楷仕直一員未差事變假注書劉師玶仕
정조 13년
姜彝正啓曰明日常參經筵取稟傳曰停
정조 13년
姜彝正啓曰大司憲未差執義李壽咸武二所進去掌令李秉喆武一所進去掌令鄭篆呈辭持平姜世鷹在外持平一員未差監察茶時之意敢啓傳曰知道
정조 13년
姜彝正啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 13년
姜彝正啓曰假注書徐有聞身病猝重勢難察任今姑改差何如傳曰允
정조 13년
傳于姜彝正曰同副承旨入侍
정조 13년
傳于姜彝正曰吏曹參判從重推考
정조 13년
傳于姜彝正曰左承旨與試官入侍
정조 13년
姜彝正啓曰副校理李魯述副修撰閔昌爀謂有難安情勢陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允牌招入直
정조 13년
傳于姜彝正曰前慶尙監司明日來待
정조 13년
傳于姜彝正曰明日頒賞當分十所李時秀朴天衡南鶴聞洪文泳尹行元李儒敬假承旨差下使之來待
정조 13년
姜彝正啓曰祭酒陪進奉常寺官員來待門外云故敦化東夾竝開之意仰稟矣該官不爲陪進自外徑歸事體所在誠極駭然所當重勘而本院請推之外無他可施之罰何以爲之敢稟傳曰親行酌獻禮事體何等莫重雖曰自內行禮焉敢闕外徑歸當該官員爲先汰去令該府拿問重勘本寺提調從重推考可也
정조 13년
姜彝正以文禧廟營建廳言啓曰本廳堂上戶曹判書臣徐有隣與郞廳副司果臣李晩秀進詣本廟奉審則廟內外俱無頉處之意敢啓傳曰知道
정조 13년
姜彝正以弘文館言啓曰新除授副應敎成德雨副修撰李顯默竝卽牌招察任何如傳曰允
정조 13년
姜彝正以司饔院監膳提調意啓曰漁夫貢人等呼訴內見今日氣甚寒風勢不調設網捉魚多失其方四處求貿擧皆空還前儲旣盡新捉未得將至於闕貢生事之境云在前如此之時多有參半代封之規而莫重御供自下不敢擅便惶恐敢啓傳曰代捧
정조 13년
姜彝正以司譯院都提調意啓曰譯官洪命福上言回啓判付內彼中特恩移施於譯官事似不襯而已例不止一二渠亦頗幹事務當爲首譯材木照例許施彼人見者亦知此擧出於詑及揆以事面亦無所不可是隱乙喩都提調更爲稟處事命下矣方物永停有異於一時蠲減任譯輩雖無可紀之勞加例施賞旣關聽聞奬往責來亦合激勸而係關恩典上栽何如傳曰特爲加資可也
정조 13년
姜彝正以武一所試官意啓曰今日開場柳葉箭應射擧子自翔字仍爲試取之意敢啓傳曰知道
정조 13년
姜彝正以武一所試官意啓曰今日臣所柳葉箭應射擧子自翔字至帝字半字二百十二人內入格十一人再昨日入格八十九人昨日入格一百二十五人合爲二百二十五人矣柳葉箭纔已畢射今方鐵箭試取之意敢啓傳曰知道
정조 13년
姜彝正以武一所試官意啓曰臣所鐵箭應射擧子二百二十五人今已畢射而元額五十人內兩技入格只一人不足之數爲四十九人矣實無備數出榜之道方欲草記稟旨之際卽伏見二所草記批旨下者有單技中從矢數陞付以備元額之敎矣今以柳葉箭入格者依傳敎陞付出榜之意敢啓傳曰知道
정조 13년
姜彝正以武二所試官意啓曰臣所今日平明開場自結字柳葉箭仍爲試取之意敢啓傳曰知道
정조 13년
姜彝正以武二所試官意啓曰臣所今日平明開場鐵箭仍爲試取之意敢啓傳曰知道
정조 13년
姜彝正以武二所試官意啓曰臣所今日應射擧子三百六十七人今已畢射而元額五十人兩技入格只十八人不足之數爲三十二人依定式一從兩技入格數今方修整榜目之意敢啓傳曰百人初試雖曰前例已不免太少就此數不足之數又至於三十二人之多在前如此之時亦有闊狹之規單技中從矢數陞付以準元額可也
정조 13년
姜彝正以刑曹言啓曰今此謁聖放榜時天童軍例自本曹待令而文科則全數定給武科則只給甲乙科事曾有定式今亦依此擧行之意敢啓傳曰知道
정조 13년
姜彝正以刑曹言啓曰卽接禮曹移文則今十五日動駕時西部居前守門將李喜大以其先祖故領相龜城君後修塚香火事駕前上言而爲其旁祖禁護修塚在渠自爲何待呼籲宜有科罪事草記批旨內卿言好矣李喜大科罪事命下矣李喜大係是朝官移義禁府處之何如傳曰允
정조 13년
姜彝正以義禁府言啓曰保放罪人鄭東元均廳結錢已爲畢納云依例還囚後捧供之意敢啓傳曰旣云異納以公罪勘放當日還官
정조 13년
姜彝正以義禁府言啓曰鎭海前縣監李栢然拿問重勘事傳旨啓下矣李栢然因他罪纔已拿囚添問目取招之意敢啓傳曰知道
정조 13년
禁府啓目禮曹正郞宋徵一原情云云傳旨問目內辭緣反覆嚴問則符同金乃眞敎誘買賣之狀雖不敢全然欺隱其所爲說半呑半吐終不直陳究厥情狀誠極痛惡是白遣四館所書吏洪得通其所援引實爲肯綮令秋曹嚴加盤覈是白乎旀徵一段平問之下難以取服刑推得情何如判付啓刑曹捧供旣皆輸款則名以王府以此半呑半吐之供修啓者揆以紀綱極爲駭然此供辭勿施渠固不足言其職則春官郞也其任則學禮講試官也乃以貨賄買賣等說致煩登徹眞所謂有辱朝廷宋徵一身乙更良施威嚴問爲有矣又復抵賴刑推得情爲良如敎
정조 13년
又啓目靈光前郡守金方行原情云云傳旨問目內辭緣游辭漫漶泛稱遲晩究厥所爲誠極痛駭所當請刑是白乎矣曾經侍從勿爲請刑載在大典通編上栽何如判付啓無論事實之如此如彼枳塞之有冤無冤名字罕登於朝紙面目不見於班行則人之視之殆若隱德之人乙仍于反令咸和好意生出別般弊端此囚事亦然前此人言非不知昭脫無餘而昭脫之後但當隨其所存量用之而已何必無端推詡過加褒奬甚至以體國大臣休戚與共之目輕易用之乎卽此除良雖以此因言之邑民犯科爲官長者烏可不痛治而邑鎭割屬一款方在査問之中則朝令分析之前豈敢徑加容喙於其間不無遠嫌之方乎念渠起廢徒事含垢反有欠於懋實之政以此判付今日開坐時從重勘律放送爲良如敎
정조 13년
又啓目前宣傳官金鎭鼎原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓本事雖極駭然近來宣傳官輩不識事體似此犯科便成謬例今番幸行時軍校犯科皆令分揀渠亦宜無異同汰去分揀以公罪從重勘律放送爲良如敎
정조 13년
姜彝正啓曰卽者義禁府都事來言時囚罪人金方行金鎭鼎鄭東元照律勘放事命下而判義禁韓光會未肅拜次堂例不得擧行云判義禁卽爲牌招何如傳曰令次堂擧行
정조 13년
刑曹啓目罪人韓命柱等原情云云旣有究覈以聞之命上栽何如判付啓待宋徵一更推此囚等諸供未盡條件更良嚴刑取服爲良如敎
정조 13년
判府事金熤箚曰伏以臣忝叨太常都提擧之任一味昏憒隨事生疣而至於昨夜郞官事而臣之不職之罪益無所逃矣眞殿親享事體至重泂酌陪進曷敢或忽而郞官之不爲躬進享所自外徑退事未前聞罪涉不敬臣不勝驚駭惶懍置躬無所臣提擧一寺不能董飭僚屬致有此犯科臣之罪不但爲不職而已苟究其罪臣實爲首伏乞亟降威命重勘臣罪以嚴邦憲以安賤分焉云云答曰省箚具悉卿懇郞官之事無關於卿安心勿辭仍傳曰此批答遣史官傳諭于金判府事
정조 13년
左副承旨李敏采同副承旨姜彝正聯名疏曰伏以臣等卽伏見堂疏以幸行時箚批之尙今未下而喉院之不爲入稟至於陳疏徑出之擧臣等新入院中雖未知過去委折而今日往復亦至數次爲日已久之後忽地入稟亦涉惶悚方此趑趄未敢之際乃以終不入稟歸之見輕之科臣等亦聞其往復之言則豈可諉之於已遞之僚而晏然而已乎玆敢略陳短章徑出禁扃伏乞聖明亟降威罰仍治臣等瀆擾之罪以肅朝綱以安微分千萬幸甚云云傳曰還給
정조 13년
副校理李魯述副修撰閔昌爀聯名疏曰伏以臣等俱以無似猥忝陪扈之列而適因事在目前略效草草數語矣迄今屢日尙未承批此莫非臣等誠意淺薄之致實不勝惶恧之至第堂箚無批若至經宿之境則喉司微稟卽古例也而年前聖敎申嚴特遞不往復喉司之諸玉堂十行絲綸揭在館壁故臣等以此援例屢度送言於喉司而喉司終不微稟臣等之人微見輕固不足恤而館規之緣臣等壞了所關非細臣等以何顔面冒居榮次乎往復相持之際爲日且多今姑引義所失尤大玆敢疾聲呼籲徑出禁扃伏乞聖明亟降威罰竝削臣等之職以肅朝綱以存館規千萬幸甚云云答曰省疏具悉聞有年前受敎揭在館壁云爾則政院之尙不微稟極爲駭然爾等當據例請罪何必徑出原箚批以不允書下勿辭察職
정조 13년
掌令鄭篆疏曰伏以臣本遐鄕微賤之踪猥忝淸朝耳目之列有隕自天惝焉悅焉罔知所以包瓜之道也臣伏見自數年以來西士之濫此選者非一二止而殿下亦嘗得聞一言矣乎來汝之招日渡浿滻拂士之風未登閶闔猶復詢之不已末至于如臣者臣才識固下於前人數等學問又隔於古喆十障莫有可聞之言亦何求於臣而有是命也臣竊伏惟聖德廣大無物不容不以不言爲罪而謂姑適不言今且言之臣伏知此鹿鳴詩之遺義也夫鹿鳴之主人求周行於嘉賓也先之以鼓瑟鼓琴次之以承筐是將末又以鼓瑟鼓琴亂之誘之導之以感動嘉賓之心使其禮罄於我誠孚於彼而嘉賓之所示者不過曰視民不恌亦威儀之表未嘗有言也誠以鹿鳴之義觀於西士之通則其一通卽鼓瑟鼓琴也二通卽承筐是將也三通卽鼓瑟鼓琴也臣獨恨西士無嘉賓之賢而我殿下勤勤懇懇求不已之心亶爲鹿鳴之主人也臣將見來草野之危言揚巖穴之伏言不曾不由於西士不言之故耳其猶琴瑟之有瘄絃笙簧之有啞舌而九成之韶自成其成也然將使臣强之言則臣於搢紳之列時出時入軍國之事或聞或否慌惚焉無眞知之實滉漾焉無止泊之處矣夫豈知吾君之學何理未精鑿一國之政何事垂綴旒不知病之原委而妄加針砭鮮有不殺人者此生疎之臣所大懼也臣但伏見殿下臨御十三載至仁至慈之德屢發於絲綸埋周胔於道之堧發漢詔於歲之元此皆煦民濡民之政而民不見政悲夫民莫貴於大夫而今傭而奴而民莫富於百畝而今糠而糗而民莫寧於編伍而今骨而布而民莫壽於壽國而今朝而夕而民莫男於世昆而今鬻而髡而野無哨匾之長歈市無爵刁之緩調生靈之瘁其亦甚矣此其效安在乎殿下之憂勤也其爲臣子者將不分其憂勤而使至尊獨憂獨勤穆堯眉之嚬彩顝禹脛之無毛第臣區區之慮無所不到向日陵寢之月出也其得無悽感而損節乎傴僂而欠寧乎使百姓望旄聽鍾無庶幾無之憂耶嗟我殿下憂勤之澤壅而不下如泉之阨石而不達聲之蔽垣而未宣者誰使之然哉臣無所歸罪而歸之臣子曰是石是垣也然君子治人之法莫先於反己王者治天下之法莫順於罪己故武王曰萬方有罪罪在朕躬大哉聖人之言乎夫自庸君視之無無罪之臣無無罪之民賢君則曰有有罪之臣無有罪之民聖君則曰無有罪之臣無有罪之民而有有罪之君此聖人反己罪己之功也臣伏願聖明將反之己而罪之則盍亦還求於鹿鳴之詩益加硏究也則至誠之道可得於諷誦之間而惻怛之心滋然隨而生矣所謂至誠惻怛者也此心之所到神之聽之可歌可涕民之感之與生與死施之政化則優游而不隘被之臣隣則寬敬而不逼其於蘇民也來諫也何有哉伏乞聖明留神焉則東天下其將盡登於鹿鳴之誠也臣寒鄕末學所見鹵莽猥以學究之陳談仰塵黈纊之聖聰皆虛景纂出無隻字實語臣罪一也且在持憲之責陳遵百讁而不知糾過齊士三失而不知去伍臣罪二也臣負二大罪何敢冒居臺次乎且臣父以臣從侍從之末新承推恩加資之命臣身冠薦恩出格外臣父髩玉榮若夢中臣奉兩檄感泣攢祝臣父篤老之歲朝夕視陰今以炫燿之命忽加衰朽之軀惶恐隕越轉生疾痾臣聞報驚惶不知所以進退也伏惟天地父母哀憐臣父老病之狀特譴臣職瘝曠之罪得遞本職歸護病父不勝幸甚云云答曰省疏具悉所陳質實爾其勿辭歸護
정조 13년
己酉二月二十日未時上御誠正閣監試覆試試官入侍時行左承旨李秉鼎同副承旨姜彝正假注書白慶楷記注官金鳳顯記事官李相璜一所試官李秉模李時秀南鶴聞洪義浩二所試官李在簡徐鼎修李書九李敬五以次進伏訖上曰今番榜眼果何如在簡曰遐鄕之人蓋多爲之矣上曰場中之嚴整二所勝於一所云矣秉模曰一所則地狹雖令各坐而相距不甚相遠故果有是說而實無殽雜之弊矣上曰試官何不齊入乎在簡曰出榜姑未畢故一二所各留一人矣上命秉模等先退上曰右副承旨入侍賤臣承命出與右副承旨申耆偕入進伏上曰軍士房承旨入侍賤臣承命出與右承旨林濟遠偕入進伏上命書傳敎曰今番射放出於慰悅之意而爲其休息頒賞日子使之待下敎擧行矣明日親臨春塘臺頒賞以此分付上曰禮曹判書入侍出榻敎賤臣承命出與禮曹判書鄭昌順偕入進伏上曰卄五日卽生進放榜之日而旣以謁聖齋宿於春塘臺則放榜處所以春塘臺爲之抑亦無妨乎昌順曰果好而如是則依此磨鍊以入乎上曰唯上曰昨日承宣事殊極駭然矣卿亦聞之乎昌順曰臣於昨日適到院果目覩矣上曰以外面觀之猶若故爲偸呈者然如李在學了了之人亦在其中而何其至有此耶昌順曰成德雨之疏乃是言事堂疏則寧或有不能達之慮而諸承宣胡爲此怪駭之擧乎此似是下隷輩之不察也上曰此則不然矣呈疏之時六房輪見自是院規則下隷奚必獨越於兩承宣乎昌順曰昨伏聞諸承宣之言則果爲輪見而兩人認以爲辭職例疏泛然看過今乃如是云矣命退諸臣以次退出
정조 13년
行都承旨金載瓚坐行左承旨李時秀坐行右承旨徐鼎修坐左副承旨李鼎運坐直右副承旨李書九未肅拜同副承旨南鶴聞坐直注書金孝建病一員未差假注書白慶楷仕直一員未差事變假注書劉師玶仕
정조 13년
李時秀啓曰明日常參經筵取稟傳曰停
정조 13년
承旨前望單子入之鄭宇淳申大升柳誼金光默曺遠振李勉兢落點
정조 13년
承旨前望單子入之金載瓚李時秀徐鼎修李鼎運申思運南鶴聞落點
정조 13년
南鶴聞啓曰玉堂備員間視事頉稟之意敢啓傳曰知道
정조 13년
李時秀啓曰來二十五日朝參日次矣敢稟傳曰停
정조 13년
李時秀啓曰禁衛營將官來言今日本營軍兵日次私習云矣敢啓傳曰知道
정조 13년
李時秀啓曰御營廳將官來言今日本廳軍兵日次私習云矣敢啓傳曰知道
정조 13년
傳于李時秀曰政官牌招開政
정조 13년
傳于李時秀曰次對久未爲之今日頒賞殿座後當爲之使之食後來會
정조 13년
南鶴聞啓曰今日次對兩司當爲進參除在外受由外未肅拜呈告人員竝卽牌招以爲進參之地何如傳曰允
정조 13년
傳于南鶴聞曰大臣備局堂上引見
정조 13년
南鶴聞啓曰大司憲持平未差執義李壽咸掌令李秉喆牌不進掌令鄭篆受由持平姜世鷹在外監察茶時之意敢啓傳曰知道
정조 13년
金載瓚啓曰新除授右副承旨申思運時在忠淸道鎭川地斯速乘馹上來事下諭何如傳曰許遞
정조 13년
傳于李時秀曰軍士房承旨入侍
정조 13년
南鶴聞啓曰副校理李魯述副修撰閔昌爀牌不進罷職傳旨今方捧入而副應敎成德雨副修撰李顯默傳旨未下應敎未差校理李顯靖鄭福煥副校理李埦修撰李殷模俱在外玉堂上下番俱空事甚未安修撰李太亨卽爲牌招入直何如傳曰允
정조 13년
假注書徐有聞改差代以尹淙爲假注書
정조 13년
兵曹口傳政事副司直金憙金光默
정조 13년
李時秀啓曰卽者檢閱李相璜以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 13년
金載瓚啓曰吏曹判書李𡊠參判具庠牌不進推考傳旨今方捧入而開政命下之後如是違牌不卽擧行事甚未安竝更卽牌招何如傳曰允
정조 13년
李鼎運以弘文館言啓曰本館上番闕直事甚未安今日政新除授玉堂待下批仍卽牌招入直何如傳曰允
정조 13년
有政吏批判書李𡊠進參判具庠牌不進參議未差左副承旨李鼎運進以李書九爲承旨曺允大爲吏曹參議李得臣爲大司憲李敬一爲大司諫李思祚爲執義申光祜爲掌令李廷璞爲持平柳匡國爲獻納朴師默徐有沂爲正言安策爲副校理林道浩爲副修撰宋載經爲知敦寧李亨元爲戶曹參判鄭宇淳爲兵曹參判閔鍾顯爲同經筵趙瑍爲活人提調洪秉臣爲宗廟令申有大爲宣陵參奉李太亨爲東學敎授林濟遠爲慶州府尹鄭好仁爲軍器提調李秉鼎爲掌樂提調李命植爲典醫提調李勉爲直講承文副正字單金晦彬
정조 13년
南鶴聞以兵曹言啓曰五衛將金履正身病猝重時月之內勢難供職呈狀乞遞宿衛輪番之任不可久曠今姑改差何如傳曰允
정조 13년
兵批判書鄭好仁進參判鄭宇淳未肅拜參議朴宗岳病參知李洪載入直同副承旨南鶴聞進啓曰訓鍊正今當差出而擬望之人乏少未赴任守令竝擬何如傳曰允以李晦植爲五衛將李基成爲忠翊將趙台鉉爲分守門將以李潤謙具紞爲宣傳官同知單趙雲慶護軍金處漢副司直金尙集李亨逵趙尙鎭金文淳李在學李秉鼎申大升金思穆柳誼金魯淳李祖承金履正趙衍德李一曾曺允大李書九李家煥曺遠振李勉兢林濟遠李敏采申耆姜彝正申思運朴天衡徐美修副司果金致和宣傳官朴基成武兼李榮大相換宣傳官元晦鎭武兼柳弘源相換
정조 13년
以訓鍊正望筒傳于南鶴聞曰李栢然旣無汰去之事則何以出代乎問啓
정조 13년
南鶴聞啓曰旣無汰去之事則何以出代乎問啓事命下矣問于兵曹判書鄭好仁處則以爲臣昏謬顚錯觸事憒憒擧條啓下未及詳考徑先出代致有此問啓之命惶懍隕越罔知所措云矣敢啓傳曰知道望筒勿施該堂推考
정조 13년
南鶴聞啓曰武二所試官出榜詣闕之時門鑰已下則所當進待朝房而參試官李亨復李忠佐徑先退去不得推尋莫重闕門許久仍留事體所在誠極駭然所當重勘而本院請推之外無他可施之罰何以爲之敢稟傳曰拿處
정조 13년
以京畿監司啓本本營及坡州等四邑將卒試射放得中人開錄事傳于南鶴聞曰畿營敎鍊官李孝百等三人柳葉箭邊一中各不粧弓一張巡令手金聖得等三名鳥銃邊二中各木二疋牢子金五男等三十五名鳥銃邊一中各木一疋坡州結束都監官中軍嚴萬胄等四人柳葉箭邊二中竝直赴會試其中出身半熟馬帖賜給斥堠將金福鼎等四人柳葉箭貫一中各上弦弓一張各差備官李東輝等十六人柳葉箭邊一中各不粧弓一張把守軍韓應大鳥銃貫一中邊一中直赴會試守門軍宋福伊等三名鳥銃邊二中各木二疋牢子申石柱等二名鳥銃貫一中各木一疋斥堠軍金十月金等十名鳥銃邊一中各木一疋楊州斥堠將姜仁祚柳葉箭邊二中直赴會試傳語將姜大甲柳葉箭貫一中上弦弓一張斥堠將李國燁等二人柳葉箭邊一中各不粧弓一張斥堠牙兵吉元億等三名鳥銃邊二中各木二疋傳語軍李順乭等五名鳥銃邊一中各木一疋高陽斥堠將朴大迪柳葉箭邊二中直赴會試斥堠將崔仁奎等二人柳葉箭貫一中各上弦弓一張傳語將金起泰等六人柳禁箭邊一中各不粧弓一張斥堠軍李得稀等五名柳葉箭邊一中各不粧弓一張傳語軍金尙潤鳥銃邊一中木一疋交河把守將崔光福等二人柳葉箭貫二中邊一中守門哨官金光燁柳葉箭邊三中金德文等三人柳葉箭貫二中各直赴殿試尹成福等三人柳葉箭貫一中邊一中隨駕將校李益三等六人柳葉箭邊二中各直赴會試斥堠將吳雄世等十八人柳葉箭貫一中各上弦弓一張治道監官林世輝等二十五人柳葉箭邊一中各不粧弓一張斥堠軍金宗金鳥銃貫二中邊一中伏兵束伍金夫龍鳥銃貫一中邊二中各直赴殿試斥堠軍崔成根等五名鳥銃貫一中邊一中各直赴殿試伏兵束伍郭先老味等二名鳥銃邊二中各木二疋伏兵束伍李憂石等三名鳥銃貫一中各木一疋把守軍金順伊等四名鳥銃邊一中各木一疋直赴殿試會試帖文明日成送于道伯處令地方官卽爲分給赴會試之類趁來初十日殿試時赴試之意分付該道該曹弓子則依此數以軍器寺弓子擧行與馬帖自政院都封下送道伯處亦令地方官分給木綿則自巡營分送各其地方分給形止竝卽來報後狀聞事回諭
정조 13년
南鶴聞以戶曹言啓曰京畿坡州居幼學成德修上言內其傍先祖故承旨成三問復爵之時籍孥等物盡爲還收而所居家宅見漏今爲掌苑署白岳山下嵬然尙存而其傍先祖手種庭松尙留古蹟特垂聖念見漏家宅亦卽畢授俾殘孫撫護事判下內摭實草記事命下矣忠文公成三問之貞忠大節實是千古一人本署之爲古宅庭松之爲手植非但有流來傳說亦多著見於先賢文集今此號籲果非爽實之言而第念朝家之於忠文贈秩而又加節惠在處而輒許爼豆屢示褒奬永樹風聲則一屋子之還與不還似無關係且與出給已疎遠之傍孫鞠蕪荒廢無寧仍屬有官守之公家愛護封植上言內辭緣置之何如傳曰發遣郞官問于大臣稟處
정조 13년
李鼎運以兵曹言啓曰今二月二十一日武臣賓廳講書日次而親臨頒賞相値不得爲之之意敢啓傳曰知道
정조 13년
李鼎運以兵曹言啓曰今此謁聖時軍兵當爲磨鍊而取考謄錄則乙巳年謁聖時禁軍二番訓局步軍四哨馬兵三哨磨鍊春塘臺齋宿時入直禁軍侍衛詣文廟時出番禁軍替代還宮時合竝侍衛挾輦軍齋宿時金虎門弘化門軍各三十名侍衛詣文廟時出番軍二百名替代侍衛槍劍軍齋宿時勿爲磨鍊詣文廟時依例侍衛駕前駕後勿爲騎馬詣文廟時及殿座時侍衛文廟設布帳勿爲磨鍊春塘臺下則令訓禁兩營合力擧行設布帳外環圍軍兵前一日則銅龍門入直禁衛軍六十名弘化門入直訓局軍二十名排立而禁御兩營出番鄕軍各三哨待集春門開入來替代還宮後文廟環圍步軍四哨亦爲入來環圍訓局出番軍一百名除出各門分派排立儒生入場時禁斷矣今亦依此磨鍊乎敢稟傳曰知道依此爲之禁軍全數磨鍊
정조 13년
南鶴聞以賑恤廳言啓曰南部竹廛洞任掌林浩今月十九日路傍得年可二歲遺棄女兒本洞居良女柳召史欲爲乳養貧不自食願爲受料告于南部自該部二十一日牒呈依節目給料使之乳養之意敢啓傳曰知道
정조 13년
南鶴聞以司僕寺官員以一二提調意啓曰今此謁聖之武科新恩當給本寺馬而在前武科則只給甲乙科今番亦依此磨鍊之意敢啓傳曰知道
정조 13년
南鶴聞以御營廳言啓曰本廳哨官方處行在喪代加設哨官崔忠國陞差之意敢啓傳曰知道
정조 13년
南鶴聞以義禁府言啓曰刑曹啓辭內前守門將李喜大移本府處之事允下矣李喜大今方待命卽爲拿囚之意敢啓傳曰知道
정조 13년
李鼎運以義禁府言啓曰慶尙監司金光默狀啓據刑曹粘目內榮川郡守韓大裕移本府處之事允下矣韓大裕時在任所云依例發遣府羅將拿來何如傳曰允
정조 13년
義禁府啓目訓鍊正李栢然鎭海前縣監李栢然原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓聞其事實似非故敗以公罪勘放爲良如敎
정조 13년
又啓目分軍衛將呂善亨部將沈尙之等原情云云向前呂善亨段傳旨內辭緣泛稱遲晩所當請刑是白乎矣曾經侍從勿爲請刑載在大典通編議處爲白乎旀沈尙之段傳旨內辭緣泛稱遲晩刑推得情何如判付啓竝只付過放送爲良如敎
정조 13년
又啓目軍器寺僉正羅潤祿原情云云傳旨內辭緣泛稱遲晩所當請刑是白乎矣年過七十法不當請刑上栽何如判付啓付過放送爲良如敎
정조 13년
又啓目禮曹佐郞宋徵一更招云云傳旨問目內辭緣惶恐遲晩向前罪人宋徵一亦依判付施威嚴問則甘聽金乃眞同利之說莫重科場買賣陳試之狀始乃直招究厥情狀萬萬痛惋照法嚴勘爲白乎旀四館所書吏洪得通段其所作奸若是狼藉至有待價直傳之說揆以法理不可置而不問令該曹嚴覈重繩何如判付啓施威之後始乃直招之狀萬萬痛惡洪得通令該曹嚴刑取服宋徵一段姑爲移囚南間以待結末爲良如敎
정조 13년
又啓目高陽前郡守鄭東元矣傳旨內乙巳條結錢未收事拿處後保放仍爲放釋而未收則尙今不納蓋聞推諉於交承云而自本道指名現告之後推諉不納事體寒心令該府拿問處之罪杖一百以公罪收贖啓奉敎依允功議各減一等爲良如敎
정조 13년
又啓目宣傳官金鎭鼎矣傳旨內意謂敦義門在例開中以仍留事只送信箭令旗矣該門旣見權閉標信亦不竝齎則但當無言馳還而已曰開曰留與之詰難已極疏率令旗亦信物又況紅令旗乎從門隙入給門卒以致城內街路捧旗往來之擧由前由後萬萬駭然令該府拿問重勘罪杖一百以公罪收贖啓奉敎依允功減一等爲良如敎
정조 13년
又啓目靈光前郡守金方行矣判付內無論事實之如此如彼枳塞之有冤無冤名字罕登於朝紙面目不見於班行則人之視之殆若隱德之人乙仍于反令咸和好意生出別般弊端此囚事亦然前此人言非不知昭脫無餘而昭脫之後但當隨其所存量用之而已何必無端推詡過加褒奬甚至以體國大臣休戚與共之目輕易用之乎卽此除良雖以此囚言之邑民犯科爲官長者烏可不痛治而邑鎭割屬一款方在査問之中則朝令分析之前豈敢輕加容喙於其間不念遠嫌之方乎念渠起廢徒事含垢反有欠於懋實之政以此判付今日開坐時從重勘律罪杖一百告身盡行追奪私罪啓奉敎依允
정조 13년
己酉二月二十一日卯時上御春塘臺頒賞入侍時假承旨李時秀李儒敬朴天衡尹行元洪文泳南鶴聞假注書徐有聞白慶楷記注官金鳳顯記事官李相璜檢校直提學徐有防直提學金憙檢校直閣徐鼎修待敎金祖淳以次侍立上曰帳殿左邊閣臣徐有防帳殿右邊閣臣徐鼎修宜春門外假承旨李時秀貫革基假承旨尹行元不老門假承旨洪文泳壯元峰假承旨朴天衡丹楓亭貫革基閣臣金憙五芻馬路閣臣金祖淳蓮池邊假承旨李儒敬丹楓亭假承旨南鶴聞進去頒賞出榻敎命書傳敎曰違牌及在外承旨許遞前望單子入之待下批牌招察任又命書傳敎曰昨因日暮使之待明朝來待則事當早卽來待而承旨點下之後尙無去來事體所在極爲駭然當該承旨金光默遞差嶺藩遞來後欲問民邑事仍令該曹口傳付軍職使之來待又命書傳敎曰親臨頒賞殿座承旨尙無一人備員揆以事面極爲苟簡違牌及未肅拜承旨竝許遞前望單子入之待下批牌招先入侍後謝恩上曰宣傳官李基成李晦植尹頤東汰去出榻敎鼎修曰槍劍軍鳥銃入格單子中兼司僕金壽得誤以閑良懸錄原單子改付標何如上曰依爲之該營大將推考可也出擧條文泳曰今此頒賞時龍虎營標下軍朴成福兼司僕除授事命下而成福昨年秋等試射已陞兼司僕今番試記以良人懸錄實有不審之失當該堂上推考何如上曰依爲之出擧條頒賞畢命退諸臣以次退出
정조 13년
己酉二月二十一日未時上御重熙堂軍士房承旨入侍時行右承旨徐鼎修假注書白慶楷記注官金鳳顯記事官金祖淳以次進伏訖鼎修曰湖南大同木事問于前伯則果如下敎內辭意矣上命書傳敎曰湖南大同木邊折半代捧之後爲嶺南方切憧憧今聞前伯言果如所料無論尤甚之次道內各邑大同就木邊當捧條中折半代捧事三懸鈴行會若此則一視之澤豈可泯默以致後時之歎湖西尤甚處一體折半代捧事卽爲行會又命書傳敎曰今番京畿海西驛卒中駕前勸馬聲待令之類令該道米布施賞事卽爲行會之意分付該寺上曰新除授承旨牌招察任出榻敎命退請臣以次退出
정조 13년
行都承旨金載瓚坐直行左承旨李在學病行右承旨徐鼎修病左副承旨李鼎運坐直右副承旨李書九坐同副承旨南鶴聞坐注書金孝建病一員未差假注書白慶楷仕直趙台榮仕事變假注書劉師玶仕
정조 13년
金載瓚啓曰行左承旨李時秀行右承旨徐鼎修今日不爲仕進竝卽牌招何如傳曰待開門牌招
정조 13년
南鶴聞啓曰合辭方張之時兩司無詣臺之員事甚未安除在外受由外未肅拜人員竝卽牌招何如傳曰允
정조 13년
李鼎運啓曰大司憲李得臣牌不進執義李思祚掌令申光祐鄭篆持平姜世鷹李廷璞俱在外監察茶時之意敢啓傳曰知道
정조 13년
李鼎運啓曰禁衛營將官來言今日本營軍兵日次私習云矣敢啓傳曰知道
정조 13년
李鼎運啓曰御營廳將官來言今日本廳軍兵日次私習云矣敢啓傳曰知道
정조 13년
金載瓚啓曰明日再明日國忌齋戒正日二十五日文廟酌獻禮齋戒二十六日動駕相値視事頉稟之意敢啓傳曰知道
정조 13년
金載瓚啓曰在前謁聖試士時有時原任大臣入侍之例今番則何以爲之敢稟傳曰依例爲之
정조 13년
金載瓚啓曰在前謁聖試士時有宗宰磨鍊入侍之例今番則何以爲之敢稟傳曰依例爲之
정조 13년
金載瓚啓曰文臣製述念後更稟事命下矣以何日爲之乎敢稟傳曰待新榜出後更稟
정조 13년
南鶴聞啓曰吏曹假郞廳來言御覽官案修正次請出矣敢啓傳曰知道
정조 13년
傳于李書九曰左副承旨入侍
정조 13년
傳于李書九曰下直閫帥守令留待
정조 13년
傳于南鶴聞曰吏房承旨與閫帥守令入侍
정조 13년
備忘記黃海水使李格慶州府尹林濟遠下直各長弓一張長箭一部片箭一部筒兒一箇賜給
정조 13년
備忘記全羅兵使李潤彬下直長弓一張長箭一部筒兒一箇賜給
정조 13년
尹淙在外代以趙台榮爲假注書
정조 13년
李鼎運啓曰假注書趙台榮時無職名令該曹依例付軍職冠帶常仕何如傳曰允
정조 13년
春秋堂上前望單子入之鄭昌順落點
정조 13년
李書九啓曰問啓事命下矣問于有司堂上李秉模處則以爲今此內圃査事肯綮專在於痛究積弊嚴覈奸竇鉤得捧賂差出之眞贓而昏謬迷闇所謂捧供全不該詳有若循例者然此已臣罔赦之罪而徒知民習之太頑罔念査體之至嚴致勤問啓之命伏地戰慄不知所達云矣敢啓傳曰自近臣擧行之慢忽若此他尙何論爲先從重推考使之卽爲擧行
정조 13년
以平安監司加分狀啓傳于李書九曰依狀請施行事回諭
정조 13년
備邊司薦望以鄭昌聖爲平安監司
정조 13년
金載瓚以弘文館言啓曰本館上番無他推移之員不得已以下番姑陞入直之意敢啓傳曰知道
정조 13년
李鼎運以吏曹言啓曰此時本邑豈可徑遞旣有前例云令該曹嚴飭當日內下送草記可也事命下矣尙州牧使具膺自臣曹出牌催促使之下去則以爲特敎申飭之下義當竭蹶趨赴而非但爲區區私義而已所後家親病症頗苦重目下情理實無時日內遠離之勢故不得下去云特敎之下不卽還任事體所在誠極未安令該府拿問處之何如傳曰允
정조 13년
李書九以禁衛營言啓曰卽接銅龍門入直哨官牒報則去夜四更五點南所騎兵軍黃大岳獨爲過去於回泰門近處卽地執捉問其委折則以巡更軍落後故仍爲拘留云深夜莫重之地獨自往來萬萬驚駭令該曹各別嚴治之意分付何如傳曰允當該兵曹入直堂上推考郞官拿處可也
정조 13년
李書九以兵曹言啓曰卽見禁衛營草記則去夜四更五點南所騎兵軍黃大岳獨爲過去於回泰門近處至於見捉云自臣曹詳査其委折則渠以巡卒行巡到東所巡更部將歷入少憩而渠則入睡未免落後云巡更部將不謹行巡入憩他所已極萬萬駭然而巡卒六名內一名之落留與否不能覺察尤極駭然以建陽門把守將言之行巡去來時計數巡卒使之出入亦是嚴於把守之道而一名之有無矇然不察以銅龍門把摠哨官言之凡係宿衛之事毋論大小先報本曹自是例也而該營草記批下之後始爲手本大關後弊常時不能檢飭之失臣不勝惶恐而當該巡更部將爲先汰去令該府拿問嚴處建陽門把守將令攸司從重科治銅龍門入直把摠哨官竝汰去何如傳曰允銅龍門把摠哨官旣有摘發捉納之擧分揀建陽門把守將令該營嚴棍汰去以懲日後可也
정조 13년
李鼎運以壯勇營言啓曰卽因兵曹草記建陽門把守將令該營嚴棍汰去事命下矣當該牌將李寅協嚴棍二十度汏去之意敢啓傳曰知道
정조 13년
李鼎運以義禁府言啓曰罪人宋徵一移囚南間以待結末事命下矣宋徵一具枷杻移囚南間之意敢啓傳曰知道
정조 13년
刑曹啓目粘任實縣殺獄罪人朴春根獄事回啓云云究其獄理參以法文朴春根成獄一款似有原恕之道是白乎矣事情終未明的獄體本自嚴重上裁敎是白乎旀獄事之迄未歸一全由於行檢之疎虞而其中四檢之不得已被打懸錄不可不正犯懸錄實是前所未有之案四檢官金溝前縣監朴澈源令該府拿問處之何如判付啓竝只依回啓施行爲旀四檢而未成獄卽此已決疑獄況致命之由實因之證俱如是眩亂罪疑惟輕不施於此獄而何正犯朴春根身乙令該道酌放事分付爲良如敎
정조 13년
又啓目粘殺獄罪人金仲伊等獄事回啓云云窮覈其情實査得其公證傍採物情備陳獄理更爲啓聞稟處之意分付道臣何如判付啓正犯仲伊干犯甫音金兩人之中爲首爲從之難辨誠如道狀曹啓而外此屍帳也檢狀也俱不成說痕損之尺寸參證之誰某初無歸一之事寧有如許獄體伊後屢次同推所謂捧招無非前例板殺獄文書關係何等嚴重則檢官推官等慢忽如此以此文案無以決定卿曹之不論檢推官之罪只請本道更査未知其爲當當該守令等從當堪處次原獄段嚴飭道伯使之別出意見更加究理指一狀聞後稟處爲良如敎
정조 13년
領敦寧洪樂性疏曰伏以臣猥陳悲切之懇仰請休退之恩者已四年于玆矣筵籲疏乞屢瀆宸聽瀝盡腔血未蒙允兪莫非臣不忠不孝忱誠淺薄末之能格感上天也居常循省慙悚靡措不覺眼淚而背汗也於焉之際年邁歲遒今臣犬馬之齒加先臣休致之年已三籌矣過禮經大防之期又二歲矣入此年來準擬卽申哀懇冀賜矜許而間者待罪藥院適値坤殿議藥之時方以病未仕進罪積瘝曠日夕俟譴實不敢暇及於言私則尙此泯默非敢一日忘而一日緩也嗚呼臣之抱玆至慟至願者今焉二十有一年而亦嘗一再泣陳於黈纊之下伏想聖明亦有所記念矣臣之自誓于心默質于神者迄玆未就將未免爲不瞑之恨而且臣之病適同先臣末年之疾若不及今得請則雖於未死之前幸被曲諒竟獲三字榮銜然又末由躬承恩麻以伸夙願則是將益無涯之慟而死有餘恨臣情到此吁亦窮且苦矣臣之腰脚酸痛麻痺之症內或筋骨掣引外或肌肉浮疼自冬徂春乍歇乍劇轉成癃癈階級升降則前曳後攀猶患顚踣房闥起動則左扶右擁亦多艱辛至其甚時則坐臥轉側之際亦覺牽通失聲叫楚加以眼昏耳聾數步之間慣熟之眉目莫能詳辨一席之地尋常之語言全未諦聽時或神識迷瞀若墜煙霧纔所爲之事方欲道之言俄頃之間忽然忘失貼席涔涔倚枕默默殆若木偶土塑全無省覺者然此蓋祟於風痰之邪乘其氣血之衰也以臣脆弱之稟姿得此稀古之年壽則形殼之留存亦云幸耳疾病之沈痼固其勢也醫藥之功效難責筋力之奔走無望職忝大官之列身縻本兼之任而大小朝會一未趨參巨細職務一皆廢却以至於起居常禮廟堂僉議莫伸拘馬戀主之賤忱未答芻蕘俯詢之德意常懷素餐之懼徒積闕禮之罪雖荷聖慈察其衰病曲垂涵容不加之罪而臣心惶隕若無所容周任所謂陳力就列不能者止卽人臣進退之經法而正爲臣今日準備語也嗚呼臣情病之悲苦旣如彼義分之壞蔑又如此若徒懼煩聒之誅不更暴哀迫之情則是臣之至慟無可洩之日至願無可遂之時也玆敢薰沐虔誠疾聲鳴號於天地父母之前伏乞殿下哀之憐之以所欲必從之仁施無物不遂之慈特許臣乞骸之請俾蒙終始生成之澤則臣含恩頌榮死亦猶生父子兄弟相會泉下必當感泣攢祝以圖結草之報也臣無任云云答曰省疏具悉卿懇卿之精力尙不至衰憊所請理難輕施卿須安心善攝竢間登筵以副予不欲捨卿之意仍傳曰此批答遣史官傳諭于領敦寧
정조 13년
戶曹參判李亨元疏曰伏以臣百不肖似一無可取荷天地陶鎔之化蔑涓埃酬報之效前後踐歷罔非踰濫而況十數年來長依日月之光過蒙雨露之澤喉司淸切之任騎省宿衛之地華誥迭授恩榮遍耀迷鈍之性遇事顚錯而每勤指導之私鹵劣之姿隨處瘡疣而輒被庇覆之慈頂踵造化殆若獨偏筋力奔走惟是自效而近又母病沈痼請急居多陳力就列亦未盡分撫心反顧益無所容噫受恩如天報效無階每中夜思惟不覺感涕盈眶惶汗浹背千萬不自意摠府特擢之命忽下於帳殿昵侍之際庚牌儼臨班聯動色臣於是驚惶震懍五內靡定怵畏義分雖不得不章皇出肅而今臣所叨卽古所謂命德之器苟非地望素隆才具夙著者則上不可以輕授下不可以冒受此豈如臣愚陋所可擬議而乃聖上不少留難擧而畀之曾未幾日又伏奉地部佐貳之命過福之災未暇臣身之自恤誤恩所及竊恐聖簡之仰累此臣所以榮爲懼不知措躬之所也玆敢不避猥越之誅仰瀆崇高之聽伏乞聖慈俯察由中之懇特軫體下之仁亟命收還臣新授職秩以重公器以安私分千萬幸甚云云答曰省疏具悉卿其勿辭行公
정조 13년
慰諭御史鄭大容疏曰伏以臣百無肖似猥承監賑之命十邑生靈拯濟之策擔着臣一身僬僥之擧千鈞蚊虻之負泰山不足以喩其重也如或施措顚錯民事狼狽則臣雖萬殞何以自贖幸賴我殿下北顧之憂靡不用極貢稅則竝許蠲免還穀則分數停減帑需之撥賜賑資之區劃莫非爲北民懷保之至仁盛意則將見回溝壑於袵席變顑頷爲含哺而恩綸懇惻飭諭諄勤關以北方數千里匹夫匹婦之疾痛愁怨殆若咫尺之照臨如臣譾劣但當祗奉明命按而行之而已北關歉荒之實臣旣悉陳於前後狀本今不敢更事瀆擾而飢口之奠厥攸居至今延息者孰非涵囿於我聖上喣濡之澤乎繼此而民不回蘇野有餓殍則卽臣僨誤之罪也臣於是每懷怵惕若隕淵谷不敢食息之遑寧也至於南關穀之前後移劃於北賑者通計爲三萬包臣於辭朝前所請二萬則雖因遠外懸度有不能的知應入而及其入北後加請一萬則按閱民摠較量穀簿領會其不足之數然後乃敢陳聞庶幾得此塗抹更無虧欠而只緣臣昏謬疎忽不能先事預慮畢竟民穀之排比大有違於初料臣誠惶隕忸蹙不知所達今若仰畏煩瀆自掩顚錯而終致穀不繼巡民將失哺則臣之罪戾益無所逃玆敢冒萬死而陳暴其事實焉北關還政計口分給而在平歲則穀賤如土民不願受糶故每戶人口輒有一二隱匿而以至東西遊食圖免身役者皆不入籍籍法之不明漏口之夥然未有如北關也昨冬各邑之査櫛人口無論籍內外皆令從實數報來而有小人謀生朝不及夕姑且隱匿勢漸窘迫而今始自現者有單丁貧戶根着不固流丐他鄕靡所依托而今始還集者有各社任掌偶失照檢當入不入幾至顚連而今始察抄者臣之所歷諸處擁馬呼訴俱是見漏於還賑而各邑追付之數逐巡增加昨冬査正後追付人口今至二萬三千二百六十七口之多此民摠之有違於初料也穀之量入係於分等而各邑以民勢之轉益遑汲還民則已分十等之後次次進等者甚多賑民則初分五等而除追付者幾皆都付於二三等每巡分穀輒過於磨鍊之數鍾城倉逋纔已登聞而該倉監色處今雖日加督捧村閭間儲蓄蕩然如洗無異龜背之括毛則其已捧者二百餘包外實無加捧之勢矣列邑蟊傷之麥區別其可用不可用量宜分給之意臣旣仰陳於前冬啓本而近遣親裨遍閱倉儲則六鎭各邑還牟尙多可用獨鏡城府所捧七千石城津鎭所捧二千七百石穀品最惡云以今不敷之穀數近萬包之全然抛棄實係罔措而亦不意兩處所捧之都聚不可用者至此之多也其腐傷虛殼之浸水不芽食輒嘔吐者旣不可取種又不可充飢決不可以此分給於歉歲之民而就其中稍雜精實者皆令點閱各包簸虛取實其僅可者則以此二三分參用精實穀七八分間間分給一依前狀中辭緣而其全不可用者當不下五千餘包則與鍾城倉逋合計折米四千餘包見縮於磨鍊之數牛太之農時分給亦是荒年已例而況今村無穀草民啜糠粥喂養畜物力不暇及農牛之飢死村村相望而其不死者骨立崚嶒十步九顚若不別般喂養則服來墾田斷無望矣臣以排巡俵穀稍有餘裕則庶可派及於牛太故亦不別爲措劃於磨鍊之數此穀簿之有違於初料也荒政要法無出於豫而得實四字而臣全昧於歉年事情且疏於北土俗習民摠則未詳實數穀簿則不能豫究致此節節違繣段段紕繆如是而尙何望對揚恩諭稱塞重負也哉至若穀數許多虧折勢將不得不充補則據實陳聞固不容少緩而臣之前後請穀俱未及十分停當故每有末稍尤悔今不敢糊塗爲說重犯妄率之科姑待各邑穀簿之磨勘來者摠計新舊還會內外交濟差需等穀傾庫磨鍊參量還賑之巡分裁定欠縮之數爻則必加以折米六千餘包然後方可足用若無此六千餘包則還賑之絶巡當在五六月間耳北民自昨年初秋以後專仰營邑之救急者僅延時月之命終無一飯之飽則積困于飢病浮焦者轉甚還賑之分已至五六巡而土式折米受穀略少故艱辛繼巡絶火居多若値鋤耕之節則必從優加式然後庶可以蘇醒振起自力於農作而以今穀簿固難議到于此如或使此飢民更値絶巡之患一方之累萬人口全保者幾稀臣雖欲殫竭奔走終始接濟將無自效之道矣從前北關之歉荒輒蒙朝家之賙恤十數年來船粟發帑之賑已至再三則惠澤淪浹皆知有願必獲故今日北人之言皆曰歲饑民困莫甚於此何不以嶺穀十餘萬包仰請朝家乎抑以臣之職忝淸顯跡廁近密不知臣之內實空空若將有無前例之擧過人希世之績而及見臣之請穀則從略排巡則按式終無以副其期望則小民之怨咨者多矣然臣之區區自勉者活飢民免於捐瘠而已用公穀稱其分數而已厚哺之譽實非願聞濫觴之譏竊以爲病情外之怨咨臣豈暇恤哉臣所陳不足穀數亦出於務從精約僅足分排此若無充補則於是乎小民之怨臣無以自解而我殿下字育之功亦將緣臣無狀不免虧簣之歎矣伏乞聖明諒臣所論之非出虛張察臣所請之實不獲已米太各三千包特賜區劃則臣當排俵各邑以補巡分之不足農時牛太亦可以略略磨鍊而其餘如干欠縮與道臣相議庶有措置之道矣仍竊伏念北關賑穀之兩次區劃皆是南關久置條而前區劃三萬包內二千包道臣以難於推移姑未許送此則道臣亦知北關事勢必不一向靳持而到今加請之數則更不得指擬於南穀矣若於嶺運穀加劃以六千包則亦當往復道臣無論嶺運之先到與南穀之分留從便轉輸及時取用矣今此六千之得失實係三十萬黎獻生死之機列邑民人聞臣治疏之擧皆將翹首跂足顒俟兪音伏願殿下俯軫事情卽賜處分俾關北飢命得蒙終始之澤仍治臣料事不審之罪以爲奉使失職者之戒焉臣旣以鏡城城津牟還事論列於右而有區區愚見玆敢附陳焉歉歲還賑式例其薄升斗皮穀雖曰精實一旬饘粥尙患難繼今以蟊傷虛穀排巡分給則飢民之顑頷就死勢所必然也與其累千包之徒俸虛穀無寧一兩斛之必擇精實只爲目前充數之計不念來頭救荒之需烏在其爲奉公分憂之道哉臣以爲鏡城前判官姜彝正城津前僉使李潤元捧糴不謹之罪令攸司照法論勘恐不可已也臣無任云云答曰省疏具悉自送繡之行憧憧一念何嘗頃刻不在於北民乎近以春寒之尙峭添一憂念之端追聞深北日候不若關以南云此差强意際見爾疏民勢民情若在目中所請六千包穀何惜何靳而已於日前爲慮不足先有數千包之加數送劃飭令道伯準數轉運此外不足之數爾其更得往復道伯量宜輸致俾一夫一婦得免塡壑之患鏡城前判官姜彝正城津前僉使李潤元等捧糴不實之罪旣聞之後不可不嚴處爲先罷黜許令該府拿問勘罪
정조 13년
己酉二月二十二日辰時上御重熙堂左副承旨人侍時左副承旨李鼎運假注書白慶楷記事官李宗烈記注官金鳳顯以次進伏訖上曰下直閫帥入侍出榻敎賤臣承命出與黃海水使李格偕入進伏上命進奏職姓名格進奏上曰下去勉爲之也命鼎運宣諭仍命先退格退出上曰右副承旨入侍出榻敎賤臣承命出傳右副承旨李書九入進伏上命書傳敎曰卿行未返到柵在卽此際卿子登第待唱名欲爲送迎于卿爲卿深喜玆因狀本先此回諭卿其知悉事下諭于正使處依近例勿遣史官以此有旨令灣尹從便傳敎於所到處事一體下諭于平安監司處又命書傳敎曰未下直閫帥守令皆令當日辭朝命退承史以次退出
정조 13년
己酉二月二十二日未時上御誠正閣同副承旨與下直閫帥守令入侍時同副承旨南鶴聞假注書趙台榮記事官李宗烈記注官金鳳顯全羅兵使李潤彬原州判官趙鉉興陽縣監李東善以次進伏訖上曰閫帥以下進奏職姓名潤彬進奏職姓名上曰下去後各別務爲也命宣諭訖東善等進奏職姓名上曰爾等下去其各務爲也命宣諭訖命先退上曰左副承旨入侍賤臣承命出傳左副承旨李鼎運進伏命書傳殿曰似此微事卽一初元法令則渠輩雖無知覺亦豈無畏罪避刑之心乎然而犯科可見漸弛之一端目下現發雖若微細此而歇看將至依舊今日處分之意蓋以此也査問委折始於向來一掖隷干犯不能摘發論奏之致況身兼政院職是統轄而何故掩覆致此再發前提調沈豐之罷職掖隷雖已照律定配亦有多少下敎而前此申飭之下不卽捉納無異於符同當該首醫亦爲汰去上曰提調入侍出榻敎賤臣承命出與藥房提調鄭昌順偕入進伏上曰掖隷之作挐藥院委折卿其一一査實草記也昌順曰生進放榜在於今二十五日而二十六日卽謁聖科日也生進諸生亦必赴擧謝恩則退行於二十七日謁聖則當行於二十八日以此出擧條知委何如上曰依爲之出擧條命書榻敎曰都承旨兼帶春秋館堂上許遞前望單子入之待下批牌招察任命退承史以次退出
정조 13년
己酉二月二十二日申時上御誠正閣慶州府尹入侍時左副承旨李鼎運假注書白慶楷記事官李宗烈記注官金鳳顯慶州府尹林濟遠以次進伏訖上命濟遠進前奏職姓名濟遠進奏上曰慶邑弊瘼果悉聞知乎濟遠曰姑未詳聞矣上曰楚山還弊殊甚云果然乎濟遠曰臣以楚山糴弊有區區所懷今承下詢敢此仰達矣本府素以窮絶之地錢路孔艱除非歉荒之歲米價頓賤上司發賣絶不擧論每年耗條漸致增加究厥弊源專由於此今此內邑移貿之令寔出於朝家軫弊之意而八萬餘石米摠之中雖減得一半繼此而無上司發賣之路則耗上生耗穀簿漸滋不出十年弊又如前其所裒益之方終非永久之惠臣通計昨今年移轉發賣之數約可萬有餘石不必以時月之間遽革其積久之弊自秋捧爲始就其一年耗條毋論豐歉以常定例許令代捧俾作江界例貿蔘價著爲恒式逐年如此則低昻闊狹之弊無所容於其間而爲還民者亦當先事拮据及期措辦保無騷擾之弊如値穀貴之歲雖耗條之外特許從願代納則穀可以漸減民不以爲苦以此意俯詢廟堂行會本道定式施行似爲漸次矯弊之道矣上曰以此出擧條令廟堂稟處可也出擧條命鼎運宣諭訖命退諸臣以次退出
정조 13년
行都承旨金載瓚坐行左承旨李時秀坐行右承旨徐鼎修坐直左副承旨未差右副承旨李書九坐同副承旨南鶴聞坐直注書金孝建病一員未差假注書白慶楷仕趙台榮仕直事變假注書劉師玶仕
정조 13년
南鶴聞啓曰大司憲李得臣執義李思祚未肅拜掌令申光祐鄭篆持平姜世鷹李廷璞俱在外監察茶時之意敢啓傳曰知道
정조 13년
南鶴聞啓曰知敦寧宋載經兵曹參判鄭宇淳吏曹參議曺允大除拜後過三日不爲出肅依定式推考警責仍卽牌招察任何如傳曰允
정조 13년
傳于南鶴聞曰左承旨左副承旨入侍
정조 13년
南鶴聞啓曰吏曹假郞廳來言平安監司下批政事取稟傳曰當日爲之
정조 13년
傳于南鶴聞曰黃海監司今日政差出待下批明日辭朝
정조 13년
以吏曹參議曺允大牌不進罷職傳旨傳于南鶴聞曰只推
정조 13년
有政吏批判書李𡊠進參判具庠病參議曺允大傳旨未下同副承旨南鶴聞進以朴天行爲大司諫金致光吳鼎源爲正言徐美修爲副校理鄭東觀爲副修撰趙瑍爲知義禁李在簡爲同成均金鍾秀爲景慕宮提調尹五榮爲義盈庫直長韓光迪爲礪山府使金禧燮爲大同察訪敦寧參奉朴宗明昌陵參奉李學彬相換奉常直長單沈奎魯接慰官單沈興永內贍奉事曺允植禮賓奉事金直休相換平安監司單鄭昌聖以李洪載爲黃海監司
정조 13년
兵批判書鄭好仁病參判鄭宇淳未肅拜參議朴宗岳病參知李洪載入直進右副承旨李書九進副司直兪恒柱洪仁浩副司正趙台榮竝單付
정조 13년
兵曹口傳政事節度使單李洪載
정조 13년
以副校理徐美修副修撰鄭東觀牌不進罷職傳旨傳于南鶴聞曰只推
정조 13년
傳于南鶴聞曰昨日北關御史批旨承書多有誤處初不微稟輕先頒布當該承旨遞差
정조 13년
以李益洙李思熤囚單子傳于李書九曰放送
정조 13년
傳于南鶴聞曰坐直承旨入侍
정조 13년
南鶴聞以弘文館言啓曰本館上番姑陞入直事甚未安新除授副校理李埦自鄕上來云卽爲牌招入直何如傳曰允
정조 13년
以副校理李埦牌不進罷職傳旨傳于南鶴聞曰只推
정조 13년
金載瓚以禮曹言啓曰卽接四館所牒報則丙午八月初六日秋到記入格進士南涑幼學車敬鎭幼學鄭璲直赴殿試同年十二月二十四日黃柑入格幼學朴崙壽直赴殿試丁未正月十一日春到記入格進士李安默幼學崔致祐直赴殿試幼學金國獜幼學金命顯幼學李基承幼學劉錫龍直赴會試同年正月二十二日人日製大輪次入格生員柳師模進士金翰東直赴殿試同年二月十三日日次儒生殿講入格幼學李海隣直赴殿試同年三月二十四日三日製入格幼學南履翼直赴殿試同年七月二十八日秋到記入格幼學金履喬幼學朴鼎元直赴殿試幼學金章玉直赴會試同年八月十七日親臨高陽科入格幼學趙潤喆幼學崔履亨直赴殿試同年十一月十六日黃柑入格幼學鄭毅祚直赴殿試同年十二月二十四日日次儒生殿講入格幼學李致祐直赴會試戊申正月十二日春到記入格幼學任埉進士李晩秀生員金羲淳直赴殿試幼學金孝秀直赴會試同年四月十二日日次儒生殿講入格幼學徐榮輔直赴殿試同年八月二十六日秋到記入格進士李基慶幼學朴禹圭直赴殿試幼學韓錫仁幼學金宗赫幼學白光彦直赴會試同年九月十三日日次儒生殿講入格幼學兪漢㝢直赴殿試同年十一月二十五日黃柑入格進士洪樂敏直赴殿試同年十二月二十一日日次儒生殿講入格進士鄭履綏幼學李來鉉直赴殿試己酉正月二十六日春到記入格生員丁若鏞幼學金必宣直赴殿試幼學劉僖直赴會試丙午式年殿試賦不滿三十句落榜人幼學鄭運躋幼學柳之源依例分等許赴事報來矣進士南涑幼學車敬鎭幼學鄭璲幼學朴崙壽進士李安默幼學崔致祐生員柳師模進士金翰東幼學李海隣幼學南履翼幼學金履喬幼學朴鼎元幼學趙潤喆幼學崔履亨幼學鄭毅祚幼學任埉進士李晩秀生員金羲淳幼學徐榮輔進士李基慶幼學朴禹圭幼學兪漢㝢進士洪樂敏進士鄭履綏幼學李來鉉生員丁若鏞幼學金必宣幼學鄭運躋幼學柳之源許赴於今番式年殿試幼學金國獜幼學金命顯幼學李基承幼學劉錫龍幼學金章玉幼學李致祐幼學金孝秀幼學韓錫仁幼學金宗赫幼學白光彦幼學劉僖依例許赴於今番式年講經會試何如傳曰允
정조 13년
南鶴聞以吏曹言啓曰義盈庫直長宋欽書呈狀內矣身素多疾病日漸危篤萬無供仕之望斯速變通云身病旣如此則勢難强令察任今姑改差何如傳曰允
정조 13년
南鶴聞以吏曹言啓曰成均館學正李益烈受由過限未上來依例罷職何如傳曰允
정조 13년
南鶴聞以吏曹言啓曰尙衣院主簿李昌顯除拜後過限未肅拜依例改差何如傳曰允
정조 13년
李書九以兵曹言啓曰明光門西邊內宮墻缺落處弘化門入直軍三名式輪回晝察夜巡矣今已改築巡察軍兵撤罷之意分付何如傳曰允
정조 13년
南鶴聞以弘文館言啓曰本館上番姑陞入直事甚未安副校理李埦旣有只推之命卽爲牌招入直何如傳曰允
정조 13년
南鶴聞以弘文館言啓曰本館上番姑陞入直事甚未安今日政新除授玉堂待下批仍卽牌招入直何如傳曰允
정조 13년
徐鼎修以都摠府言啓曰卽接銅龍門入直哨官手本則去夜四更五點南所騎兵軍士黃大岳只爲名漢獨自過去故問其委折則所告內以巡更軍落後爲言而旣非隨往巡更部將故執捉拘留云此雖巡更軍旣不隨往該部將而獨爲落後被捉於入直哨官至有手本之擧則事涉驚怪不可仍置不能檢飭之該所衛將及部將令該府拿問處之拘留之巡更軍令攸司從重科罪臣等亦難免不察之失惶恐待罪之意敢啓傳曰卿等推考
정조 13년
領敦寧洪樂性箚曰伏以臣得見藥院前提調沈豐之罷職傳敎臣於此伏不勝惶恧悚蹙之地臣之前後待罪藥院日月最久而未能檢束院屬隨事覈治以致莫重法令不謹遵守矇未覺察今姑現發若論其罪臣實爲首獨自倖逭益切靡措伏乞聖明亟降威罰重勘臣罪以肅朝綱以安賤分焉取進止答曰省箚具悉卿懇提調一人譴罷果甚大事原任兩大臣之後先箚引豈非意外卿須安心勿辭仍傳曰此批答遣史官傳諭于洪領敦寧
정조 13년
判府事金熤箚曰伏以臣昨伏見傳敎下者以掖隷之貽弊藥院藥院之不卽執奏有前提調罷職之命臣於是惶恧之極不省攸處也操束掖隷以嚴宮府之禁卽聖上一初法令而提飭藥院俾杜其侵徵之弊又是前後申命則凡在藥院之任者孰不欽仰讚頌思所以仰體聖意而法禁近漸解弛本院慢不檢飭至有日前事而尤不勝駭歎臣之專管藥院已爲經歲之久矣以今以前此弊非一而一未覺察便若掩置致使譴責之典及於已遞之提擧今何敢以職兼喉院諉罪於提擧而專管藥院自幸其倖逭也哉玆敢不避煩猥短箚自列伏乞亟降處分重勘臣罪以爲當官不職者之戒焉取進止答曰省箚具悉卿懇於卿何有所引萬萬過當卿其安心勿辭仍傳曰此批答遣史官傳諭于金判府事
정조 13년
己酉二月二十三日辰時上御重熙堂左承旨左副承旨人侍時行左承旨李時秀左副承旨李鼎運假注書趙台榮記事官李宗烈記注官金鳳顯以次進伏訖上命鼎運書傳敎曰左副承旨馳詣受香所奉審摘奸以來鼎運先退命時秀讀公事仍書判付訖命退承史以次退出
정조 13년
己酉二月二十三日初更上御重熙堂坐直承旨人侍時行右承旨徐鼎修假注書趙台榮記注官金鳳顯記事官金祖淳以次進伏訖上曰監司節度使以口傳付入與否知來賤臣承命出回奏曰有特敎則例爲付入云矣上曰新除海伯節度使以口傳付入事分付上曰侍從堂上堂下違牌坐罷人竝敍用出榻敎命退承史以次退出
정조 13년
行都承旨金載瓚坐行左承旨李時秀坐行右承旨徐鼎修坐左副承旨未差右副承旨李書九坐直同副承旨南鶴聞坐直注書金孝建病一員未差假注書白慶楷仕趙台榮仕直事變假注書劉師玶仕
정조 13년
南鶴聞啓曰禁衛營將官來言今日本營軍兵日次私習云矣敢啓傳曰知道
정조 13년
南鶴聞啓曰御營廳將官來言今日本廳軍兵日次私習云矣敢啓傳曰知道
정조 13년
李書九啓曰大司憲李得臣執義李思祚未肅拜掌令申光祐鄭篆持平李廷璞姜世鷹俱在外監察茶時之意敢啓傳曰知道
정조 13년
金載瓚啓曰取考謁聖時日記則因本院啓辭試官亦爲隨駕而參祭儒生自集春門隨入矣今亦依此爲之乎敢稟傳曰依例爲之
정조 13년
傳于南鶴聞曰加資復職人入侍
정조 13년
傳于南鶴聞曰黃海監司留待
정조 13년
傳于南鶴聞曰留院上疏入之左承旨上疏亦爲入之
정조 13년
傳于南鶴聞曰黃海監司入侍
정조 13년
備忘記黃海監司李洪載下直長弓一張長箭一部片箭一部筒兒一箇賜給
정조 13년
傳于南鶴聞曰明日出宮門路以協陽門爲之
정조 13년
以統制使狀啓壯勇營軍器畢造事傳于南鶴聞曰監董都廳以下竝爲區別具別單狀聞以爲論賞之地事回諭
정조 13년
以副校理李埦牌不進罷職傳旨傳于南鶴聞曰只推更爲牌招
정조 13년
傳于徐鼎修曰右承旨與有司堂上入侍
정조 13년
以副校理李埦牌不進罷職傳旨傳于金載瓚曰只推更爲牌招
정조 13년
傳于李書九曰時囚罪人具膺分揀放送旣曰有親病待其少間一兩日內下送後草記
정조 13년
以寶劍望筒傳于李書九曰老病人許遞與未差之代前望單子入之待下批牌招察任寶劍望更爲修正以入
정조 13년
摠管前望單子入之都摠管李灃安春君廣陵君烻副摠管申應周落點
정조 13년
南鶴聞以吏曹言啓曰卽接奉常寺牒報則再明日文廟酌獻禮親行時典祀官例以本寺正塡差而正李東稷身病危重飮啖全廢轉側須人以此病狀萬無參祀之路云今姑改差其代口傳擬入之意敢啓傳曰知道
정조 13년
南鶴聞以吏曹言啓曰今此文宣王酌獻禮敎是時東從享奠酌官前大司諫李敬一塡差而時無職名令該曹口傳付軍職何如傳曰允
정조 13년
李書九以兵曹言啓曰本曹正郞徐配修身病猝重屢度呈狀乞遞宿衛重地不可久曠今姑改差何如傳曰允
정조 13년
李書九以兵曹言啓曰今此謁聖擧動時本曹堂上郞廳侍衛當爲備員而參判鄭宇淳未肅拜參知未差郞廳一員未差堂上郞廳未差之代令該曹口傳差出參判鄭宇淳卽爲牌招以爲備員之地何如傳曰參判許遞與未差之代口傳差出
정조 13년
吏曹口傳政事以金思穆爲兵曹參判李勉兢爲兵曹參知崔烜爲奉常正金孝眞爲兵曹正郞
정조 13년
南鶴聞啓曰明日親臨生進放榜時兩司侍臣不可不備員除在外陳疏留院外執義李思祚卽爲牌招何如傳曰在外及未肅拜三司許遞前望單子入之待下批牌招備員進參可也
정조 13년
兵曹口傳政事副司直李敬一
정조 13년
三司前望單子入之校理韓用龜李埦副校理林道浩李太亨修撰李錫夏李敬五副修撰徐配修李魯述執義朴長卨掌令朴鎤權坪持平鄭晩錫李貞運司諫李思祚獻納李周顯正言李顯道韓商新落點
정조 13년
徐鼎修以兵曹言啓曰今二月二十五日上番騎兵點考坐起日次而春塘臺齋宿相値無故日退行之意敢啓傳曰知道
정조 13년
李書九以備邊司言啓曰高陽郡疊役六百餘名就元軍摠稍歇名色特竝減除其中不得不給代處令廟堂商確給代後形止草記事命下矣高陽郡以上奉陵寢屢經幸行之邑軫念之道與他自別而戶口軍額太不相當疊役之多至於六百餘名慮換定之有弊就元摠而特減講究給代需用不匱成命一下京外胥悅謹依下敎以各其軍保中稍歇名色酌量除減而若其給代之資如摠廳則以本廳所管餉穀加分耗報備局取用其餘軍門衙門則以湖南休番木及嶺南射軍木稱數區劃使之取用何如傳曰允些少給代之各劃本營不若自給代衙門分給各營毋論木與錢穀自本司區劃仍令均廳給代可也
정조 13년
李書九以訓鍊都監言啓曰因兵曹草記明光門西邊內宮墻缺落處今已改築晝察夜巡弘化門軍三名撤罷之意敢啓傳曰知道
정조 13년
李書九以訓鍊都監言啓曰今二月二十五日春塘臺齋宿時因兵曹節目金虎門軍三十名弘化門軍三十名把摠鄭㵙哨官兪鉉商率領挾輦侍衛弘化門軍二十名哨官沈鐮率領春塘臺下排立二十六日謁聖擧動時與出番軍竝爲替代後各還直所而待標信擧行之意敢啓傳曰知道